পুলিশের ভালো কাজ জনসম্মুখে তুলে ধরার আহ্বান আইজিপির
পুলিশের ভালো কাজ জনসম্মুখে তুলে ধরার জন্য সাংবাদিকদের সহযোগিতা কামনা করেছেন পুলিশের মহাপরিদর্শক (আইজিপি) জাবেদ পাটোয়ারী। 







তিনি বলেছেন, আমরা মানুষের স্বপ্নের পুলিশ হতে চাই। এ জন্য আমরা আপনাদের সহযোগিতা চাই। আমাদের ভালো কাজগুলো আপনারা তুলে ধরুন, জনসম্পৃক্ত যে কাজগুলো এগুলো আপনারা জনগণের কাছে পৌঁছে দিবেন।




বৃহস্পতিবার বিকালে গাজীপুর জেলার বার্ষিক পুলিশ সমাবেশ ও ক্রীড়া প্রতিযোগিতা অনুষ্ঠানে প্রধান অতিথির বক্তব্যে তিনি এ আহ্বান জানান। 
আইজিপি সাংবাদিকদের উদ্দেশে বলেন, আপনারা সমাজের দর্পণ, আপনাদের মাধ্যমেই ভালো এবং মন্দ সমাজের কাছে প্রতিভাত হয়। আমাদের যদি সমালোচনা থাকে সেটাও করবেন, ভালো দিকগুলো যেমন তুলে ধরবেন, তেমনি যদি আমার কোনো সদস্য অন্যায় করে, তাকেও শোধরানোর জন্য সে বিষয়টি আমাদের গোচরে নিয়ে আসবেন যাতে আমরা চেষ্টা করতে পারি তাকে সুযোগ দেয়ার। 
যদি সে না শোধরায় তাহলে তার বিরুদ্ধে ব্যবস্থা নেয়ার, সেটিও যাতে আমরা করতে পারি। আপনারা আমাদের সাহায্য করুন, আমরা সত্যিই মানুষের স্বপ্নের পুলিশ হতে চাই। 
আইজিপি আরও বলেন, বাংলাদেশ যেভাবে এগিয়ে যাচ্ছে, প্রধানমন্ত্রী যেভাবে বাংলাদেশকে এগিয়ে নিয়ে যাচ্ছেন, ২০৪১ সালে আমরা যে বাংলাদেশের স্বপ্ন দেখছি, সে উন্নত বাংলাদেশের আমরাই হব উন্নত পুলিশ। 
গাজীপুর পুলিশলাইন্স আয়োজিত অনুষ্ঠানে পুলিশ সুপার শামসুন্নাহারের সভাপতিত্বে বিশেষ অতিথি ছিলেন ঢাকা রেঞ্জের ডিআইজি হাবিবুর রহমান। 
এ সময় আরও উপস্থিত ছিলেন গাজীপুর মহানগর পুলিশের কমিশনার আনোয়ার হোসেন, গাজীপুরের জেলা প্রশাসক এসএম তরিকুল ইসলামসহ ঊর্ধ্বতন কর্মকর্তাগণ।

পুলিশের ভালো কাজ জনসম্মুখে তুলে ধরার জন্য সাংবাদিকদের সহযোগিতা কামনা করেছেন পুলিশের মহাপরিদর্শক (আইজিপি) জাবেদ পাটোয়ারী।